b'\n_START_ARTICLE_\nNarsarsuakas\n_START_SECTION_\nIstorija\n_START_PARAGRAPH_\nNarsarsuakas \xc4\xafsik\xc5\xabr\xc4\x99s buvusioje viking\xc5\xb3 Rytin\xc4\x97s gyvenviet\xc4\x97s teritorijoje; Eriko Raudonojo 875 m. \xc4\xafkurta Bratahlido (sen. isl. Brattahli\xc3\xb0) ferma buvo kitoje Tunuliarfiko fjordo pus\xc4\x97je. Dabar ten \xe2\x80\x93 Kasiarsuko gyvenviet\xc4\x97. _NEWLINE_1941 m. Narsarsuake JAV pastat\xc4\x97 aviacijos baz\xc4\x99 kodiniu pavadinimu \xe2\x80\x9eBlue West One\xe2\x80\x9c (BW1). _NEWLINE_T\xc5\xabkstan\xc4\x8diai l\xc4\x97ktuv\xc5\xb3 naudojosi BW1 baze kaip tarpine stotele tarp \xc5\xa0iaur\xc4\x97s Amerikos orlaivi\xc5\xb3 fabrik\xc5\xb3 ir m\xc5\xab\xc5\xa1io lauk\xc5\xb3 Europoje._NEWLINE_Pastatyta 600 lov\xc5\xb3 ligonin\xc4\x97 siekiant gydyti Antrojo pasaulinio karo Normandijos operacijos aukas._NEWLINE_Karui pasibaigus, BW1 toliau pl\xc4\x97t\xc4\x97si ir buvo svarbiausia ligonin\xc4\x97 Kor\xc4\x97jos karo metu. Lov\xc5\xb3 skai\xc4\x8dius i\xc5\xa1augo iki 1000._NEWLINE_Atsiradus galimyb\xc4\x97ms kur\xc4\x85 pildyti ore ir pasta\xc4\x8dius didesn\xc4\x99 Tul\xc4\x97s aviacijos baz\xc4\x99 \xc5\xa1iaur\xc4\x97s Grenlandijoje, Narsarsuako ligonin\xc4\x97 neteko reik\xc5\xa1m\xc4\x97s._NEWLINE_1951 m. buvo susitarta, kad Danija ir JAV bendrai pri\xc5\xbei\xc5\xabr\xc4\x97s BW1 baz\xc4\x99._NEWLINE_Nors 1958 m. ji buvo u\xc5\xbedaryta, kitais metais, d\xc4\x97l laivo \xe2\x80\x9eHans Hedtoft\xe2\x80\x9c ir visos \xc4\xafgulos praradimo \xc4\xaf pietus nuo Farvelo ky\xc5\xa1ulio, baz\xc4\x99 v\xc4\x97l atidar\xc4\x97 Danijos vyriausyb\xc4\x97._NEWLINE_1972 m. ligonin\xc4\x97 sugriauta gaisro, nors griuv\xc4\x97siai vis dar i\xc5\xa1lik\xc4\x99.\n_START_SECTION_\nTransportas\n_START_PARAGRAPH_\nNarsarsuako oro uostas yra pagrindinis pietvakari\xc5\xb3 Grenlandijoje. Yra tarptautiniai sezoniniai skryd\xc5\xbeiai i\xc5\xa1 Islandijos, kuriuos vykdo \xe2\x80\x9eAir Iceland\xe2\x80\x9c, ir Danijos, kuriuos \xe2\x80\x9eAir Greenland\xe2\x80\x9c oro linijoms vykdo \xe2\x80\x9eJet Time\xe2\x80\x9c. Narsarsuake yra j\xc5\xabr\xc5\xb3 uostas, kur gali \xc5\xa1vartuotis keleiviniai ir kruiziniai laivai._NEWLINE_Jis \xc4\xafsik\xc5\xabr\xc4\x99s 2,4 km \xc4\xaf pietus nuo terminalo pastato, tod\xc4\x97l organizuojami perve\xc5\xbeimai autobusu._NEWLINE_Yra 26 km ilgio \xc5\xbevyrkelis aplink fjord\xc4\x85, kuris jungia Kasiarsuk\xc4\x85 ir Narsarsuak\xc4\x85._NEWLINE_Taip pat reguliariai vykdomi perve\xc5\xbeimai laivu \xc4\xaf Kakortok\xc4\x85.\n_START_SECTION_\nGyventojai\n_START_PARAGRAPH_\nGyvenviet\xc4\x97s gyventoj\xc5\xb3 skai\xc4\x8dius stipriai susij\xc4\x99s su eismo kiekiu vietiniame oro uoste.\n_START_SECTION_\nKlimatas\n_START_PARAGRAPH_\nNarsarsuako klimatas yra ribinis subarktinis (K\xc3\xb6ppen: Dfc), bet labai artimas poliariniam klimatui, kuris yra tipi\xc5\xa1kas visai likusiai Grenlandijai._NEWLINE_Narsarsuake yra gana dr\xc4\x97gna d\xc4\x97l i\xc5\xa1tisus metus miestel\xc4\xaf pasiekian\xc4\x8di\xc5\xb3 Atlanto audr\xc5\xb3.\n_START_SECTION_\nGrenlandijos arboretumas\n_START_PARAGRAPH_\nNetoli Narsarsuako oro uosto yra unikalus botanikos sodas \xe2\x80\x93 Grenlandijos arboretumas._NEWLINE_\xc4\xaekurtas 1988 m., jis apima 150 hektar\xc5\xb3 plot\xc4\x85. Yra per 120 augal\xc5\xb3 r\xc5\xab\xc5\xa1i\xc5\xb3, daugiausia taigos med\xc5\xbei\xc5\xb3 r\xc5\xab\xc5\xa1ys, pvz., sibirinis maumedis, suktaspygl\xc4\x97 pu\xc5\xa1is, baltoji egl\xc4\x97 ar sitkin\xc4\x97 egl\xc4\x97 ir \xc4\xafvair\xc5\xabs kr\xc5\xabmai._NEWLINE_Daug atskir\xc5\xb3 med\xc5\xbei\xc5\xb3 yra vienaip ar kitaip pa\xc5\xbeym\xc4\x97ti._NEWLINE_\xc5\xa0iuo metu plantacijoje yra daugiau nei 50 000 \xc4\xafvairios kilm\xc4\x97s med\xc5\xbei\xc5\xb3.'